คือหนูทานยาคุม21เม็ดมานานแล้ว แล้วล่าสุดช่วงเว้นยาวันแรก ได้มีเพศสัมพันธ์หลั่งใน จะท้องไหมคะ แล้วควรทานยาคุมฉุกเฉินซ้ำดีไหม
สวัสดีค่ะ หากทานยาคุมกำเนิดมาหลายแผงแล้ว และทานได้อย่างถูกต้อง คือทานทุกวัน ไม่มีวันที่ลืมทาน ทานยาในเวลาเดียวกันหรือใกล้เคียงกันในแต่ละวัน ไม่มีอาเจียนหลังทานยา ไม่มีท้องเสีย ไม่ได้ทานยาอื่นบางชนิดร่วมด้วย ยาคุมกำเนิดก็จะช่วยป้องกันการตั้งครรภ์ได้มากกว่า 99% ค่ะ ดังนั้น แม้จะมีเพศสัมพันธ์ในช่วงของการเว้นระยะการทานยา 7 วัน ก็ไม่จำเป็นต้องทานยาคุมฉุกเฉินร่วมไปด้วย เพราะยาคุมฉุกเฉินนั้นมีประสิทธิภาพต่ำกว่ายาคุมกำเนิด จึงไม่ได้ช่วยเพิ่มประสิทธิภาพในการป้องกันการตั้งครรภ์แต่อย่างใด ในทางตรงข้าม อาจทำให้ได้รับผลข้างเคียงเพิ่มมากขึ้นโดยไม่จำเป็นค่ะ โดยหากทานไปในช่วงที่เว้นระยะนี้ ก็อาจทำให้ไม่มีประจำเดือนมาได้ค่ะ ทั้งนี้ การจะทานยาคุมฉุกเฉิน จะทานในกรณีที่มีการลืมทานยาคุมกำเนิดตั้งแต่ 2 วันขึ้นไปค่ะ